雲根
作者：周文璞
朝代：宋

paragraphs: 雲從會稽生，旦旦見伯禹。
聽讀山海經，成龍不成虎。
禹命雲歸歟，可向蕺山去。
昂昂王內史，眉宇照今古。
常在此盤旋，深藏無處所。
王孫江海人，雲根自栖翥。
招邀玉葉來，以石爲伴侶。
既從衣上浮，只就茶裏煮。
不入晉家池，肯作秦望雨。
兩儒一支郎，不學世間語。
吳傖哦五字，坎壈酸澀苦。
併送山中人，約束雲下取。